Til Børne- og Undervisningsministeriet

AARJK@uvm.dk

|  |
| --- |
|   |

# DH høringssvar over lovforslag om ændring af obligatoriske sprogprøver og styrket forældreansvar (udskydelse af revisionsbestemmelse)

Med lovforslaget udskydes revisionen af loven fra folketingsåret 2021/2022 til folketingsåret 2022/2023. Årsagen er, at evalueringen ikke er blevet igangsat i indeværende skoleår pga. COVID-19. Børne- og Undervisningsministeriet har derfor ikke været i stand til at udføre den evaluering, der skal udarbejdes inden revisionen af loven. DH har naturligvis forståelse for, at det ikke har været muligt at gennemføre evalueringen i den forløbne periode med nedlukninger.

Dog synes vi i DH, at det er ærgerligt, at lovrevisionen bliver udskudt på grund af den manglende evaluering. Fravær over 15 procent skal ikke føre til standsning af udbetaling af børne- og ungeydelsen, hvis fraværet skyldes barnets handicap/funktionsnedsættelse, uanset om barnet har en diagnose eller ej. Det fremgår af loven og lovens bemærkninger.

Alligevel kan vi forstå, at forældre til børn med fx skolevægring bliver ramt af lovgivningen, fordi nogle skoler registrerer skolevægringen som ulovligt fravær. Det kan skyldes, at de ikke anerkender, at fraværet eksempelvis skyldes barnets mistrivsel, som følge af handicap og et manglende inkluderende læringsmiljø.

DH vil derfor opfordre til, at man i evalueringen har fokus på netop denne problematik. Problematikken kan eventuelt belyses ved at koble data om børn med handicap fra fx patientregistret eller PPR med kommunernes data om modtagere af børne- og ungeydelse.

Med venlig hilsen

Thorkild Olesen

*formand*